Liderul PNL Suceava, Gheorghe Flutur, și-a anunțat marți candidatura oficială pentru un nou mandat de președinte al Consiliului Județean Suceava. Într-o conferință în care a anunțat candidatul PNL pentru funcția de primar al Sucevei, în persoana actualului viceprimar Lucian Harșovschi, Gheorghe Flutur a spus că va candida pentru al patrulea mandat de președinte al CJ Suceava din partea PNL, fiind "încărcat cu foarte multă responsabilitate". "Sunt convins că o combinație între un tânăr la municipiul Suceava și un om cu vechime și experiență va fi soluția optimă pentru municipiul și județul Suceava. Sunt multe proiecte și aș sublinia doar "Orașul la autostradă", dar și polul de dezvoltare pe Nord-Est, pentru că noi împreună cu Botoșani trebuie să ne pregătim de un pol de dezvoltare economică puternică", a arătat Flutur. El a subliniat faptul că pentru perioada următoare este nevoie de o viziune curajoasă. "În municipiul Suceava sunt foarte multe proiecte. Proiecte europene aduse de către domnul primar Ion Lungu și de Lucian Harșovschi. Și trebuie să aducem în continuare proiecte. Asta va fi oferta pentru suceveni", a arătat Flutur. El a precizat că scopul tuturor acestor proiecte este ca populația să trăiască mai bine, iar sucevenii să aibă parte de confort, siguranță și mai multe localuri de muncă. "Va trebui să fie un mandat economic, să răspundem la mai multe provocări economice și locuri de muncă. Suceava are oportunități și vreau să le punem în valoare", a declarat președintele Consiliului Județean și al PNL Suceava. Gheorghe Flutur a dat asigurări că alături de tânărul candidat Lucian Harșovschi va face și el campanie "ca la 24 de ani.
Liderul PNL Suceava a remarcat faptul că liberalii vin cu o schimbare de generații importantă, având candidați tineri în mai multe localități importante, cum ar fi Vatra Dornei, prin viceprimarul Marius Rîpan, și Rădăuți, prin actualul primar Bogdan Loghin.